Viskupič, Marián, poslanec NR SR (2022-12-21):
Ďakujem pekne za slovo, pán predsedajúci. Vážení kolegovia, dovoľte mi tiež vystúpiť k tomuto návrhu zákona a následne tiež podám pozmeňujúci návrh. Veľa toho uviedol z takej tej pôvodnej histórie návrhu pán predkladateľ, pán Vetrák. Čo sa týka vlastne ďalších krokov, je ten, že tak ako som tu už dnes spomínal v rámci takej tej veľkej dohody na nájdení riešenia pre prijatie rozpočtu sa nám podarilo aj tuná sa posunúť kúsok ďalej. Som rád, že ako prvú vec môžem avizovať, myslím, že niečo s čím asi nie je človek na Slovensku, ktorý by s tým nesúhlasil, takže čo sa týka 10-percentnej DPH pre gastro, doteraz, teda minule sa nám podarilo schváliť na 3 mesiace, takže stáva sa to trvalým. To znamená, v pozmeňujúcom návrhu bude to, že teda 10-percentná DPH pre gastro bude trvalá. Takisto sa toto isté rozšíri pre športoviská, takisto aj pre fitnescentrá, rekreačné parky, pláže. Takže celý ten, celý tento rezort turizmu, takto by sa to asi dalo jedným slovom povedať, bude mať tiež 10-percentú dépeháčku. Myslím si, že takisto to zahrnutie fitnescentier tiež výrazne vylepšuje a zjednodušuje situáciu, takže toto je podľa mňa veľmi dobrá správa. Zároveň možno som to pomohol povedať aj pri rozpočte, ale poviem to tu, že možno niekto povie výhradu, že teda urobili sme kopu zmien v rozpočte, zlepšili sme ho, ale ten deficit zostal rovnaký. Áno, aj my sme mali vlastne výhradu, ja som to prezentoval často, že ten deficit je teda veľmi veľký. No ale práve toto sú tie zmeny vlastne, ktoré teda neznížia, nebyť tie zmeny, mohol byť deficit nižší, ale som presvedčený že v aktuálnej situácii je práve toto, napríklad zníženie dépeháčky, oveľa lepšie riešenie, než teda vlastne akoby zníženie čiže deficitu. Čiže to zníženie je tuná akoby v tomto. Je nižšia sadzba DPH, ľudia budú platiť menej. Znamená to nižšie príjmy do rozpočtu, ale zároveň som presvedčený, že toto pomôže obom sektorom, stanú sa konkurencieschopnejšími aj voči zahraničiu. Myslím si, že špeciálne po koronakríze a po tých zásadných obmedzeniach, ktoré boli dva roky a ktoré spôsobili, že nielen gastro, ale aj ten turistický ruch sa dostal do veľmi veľkých problémov a či už ľudia, ktorí roky rokúce chodili z Česka, z Poľska, z Maďarska, zrazu proste nachádzali iné destinácie ako Slovensko, lebo teda tie ceny u nás nie sú ideálne. Takže v tomto si myslím, že zvyšuje to konkurencieschopnosť a dáva to znovu šancu nášmu turizmu a gastronómii znovu sa uchádzať o dôveru či už domácich, alebo zahraničných turistov. Takže to bude jedným bodom pozmeňujúceho návrhu, ktorým rozširujeme pôvodný návrh pána kolegu Vetráka. Zároveň vkladáme takisto bod, ktorý zvýši, zvýši odvod z prevádzkovania internetových hier. Je to teda ten klasický odvod z hazardu, ktorý mal doteraz 22-percentrnú sadzbu a zvyšujeme ho na 27 %. Myslím si, že bolo tu v pléne viacero rôznych návrhov čo urobiť. Jeden z nich teda bol navrhovať zdanenie výhier, čo bolo nie šťastné riešenie. Bolo to vo finále zdaňovanie toho občana, ktorý v dlhodobom dôsledku každý jeden akoby prehráva, čiže to bolo zdaňovanie na nesprávnom mieste. Zároveň to bolo nerealizovateľné, byrokratické. Takže ten návrh plénum odmietlo a vlastne zároveň toto je povedzme že zmysluplné aj z hľadiska jeho jednoduchosti. Nič sa nemení, len sa teda sadzba 22-percentná zvyšuje na 27. Zároveň je to sadzba, ktorá je akoby odkomunikovaná či už so samotným sektorom, alebo s ministerstvom financií. Proste je to niečo, čo zároveň zabezpečí konkurencieschopnosť tohto sektora internetového stávkovania. Sú to aj tie klasické proste stávky na športové podujatia. Čiže, lebo tam to tiež je nielenže vnútorná konkurencia, ale aj so zahraničím a vždy treba dávať obrovský pozor, aj pri tej snahe napĺňať tú štátnu kasu, vždy treba dávať pozor na to, aby to zdanenie bolo zmysluplné, aby zachovalo ten sektor funkčný, konkurencieschopný. Takže myslím si, že tu sa podarilo nájsť veľmi rozumné riešenie, ktoré, myslím si, že má tiež celkovú, celkovú podporu. Možno, samozrejme, by ešte mohlo niekoho napadnúť, že teda sme na konci roka a teraz ideme, ideme zasa teda rôznym sektorom ekonomiky pridávať iné alebo teda meniť pravidlá. Tak, samozrejme, či už bude prednesený pozmeňujúci návrh, a to myslím si, že pán predkladateľ avizoval, že sa teda posúva účinnosť, hej, hej, že sa posúvať účinnosť samotnej vyššej spotrebnej dane z liehu. Ale takisto aj pri tomto hazarde sa tá účinnosť nejde, samozrejme, od 1. januára, to by bolo nerealizovateľné, ale ide od 1. februára. Takisto aby tam bol určitý priestor na prípravu či už samotných subjektov ale koniec koncov aj ministerstva. Takže takisto tam, tam je účinnosť od 1. februára. Čo sa týka dépeháčky, tam je to v poriadku. Pretože aktuálna právna úprava je vlastne platná do 31. marca a od toho momentu už začína platiť táto všeobecná a dlhodobá úprava. Takže tam to vlastne kontinuálne právna úprava je vlastne platná do 31. marca a od toho momentu už začína platiť táto všeobecná a dlhodobá úprava, takže tam to vlastne kontinuálne prejde, a teda zostane vlastne tá 10-percentná dépeháčka. Myslím si, že asi všetko, čo sa týka odôvodnenia pozmeňujúceho návrhu. Takže ja si ho dovolím v tomto momente prečítať. Pozmeňujúci a doplňujúci návrh poslancov Národnej rady Slovenskej republiky Milana Kuriaka, Karola Kučeru, Richarda Nemca, Mariána Viskupiča, Richarda Vašečku, Jozefa Hlinku, Juraja Šeligu a Petra Vonsa k návrhu poslanca Národnej rady Slovenskej republiky Milana Vetráka na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov, tlač 1182. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci návrh k návrhu poslanca Národnej rady Slovenskej republiky Milana Vetráka na vydanie zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov. V poslaneckom návrhu zákona navrhujeme tieto zmeny: 1. Nový čl. II. Za čl. I sa vkladá nový čl. II, ktorý znie: „Čl. II. Zákon č. 222/2004 Z. z o dani z pridanej hodnoty v znení zákona č. 350/2004 Z. z., zákona č. 651/2004 Z. z., zákona č. 340/2005 Z. z., zákona č. 523/2005 Z. z., zákona č. 656/2006 Z. z., zákona č. 215/2007 Z. z., zákona č. 593/2007 Z. z., zákona č. 378/2008 Z. z., zákona č. 465/2008 Z. z., zákona č. 83/2009 Z. z., zákona č. 258/2009 Z. z., zákona č. 471/2009 Z. z., zákona č. 563/2009 Z. z., zákona č. 83/2010 Z. z., zákona č. 490/2010 Z. z., zákona č. 331/2011 Z. z., zákona č. 406/2011 Z. z., zákona č. 246/2012 Z. z., zákona č. 440/2012 Z. z., zákona č. 360/2013 Z. z., zákona č. 218/2014 Z. z., zákona č. 268/2015 Z. z., zákona č. 360/2015 Z. z., zákona č. 297/2016 Z. z., zákona č. 298/2016 Z. z., zákona č. 334/2017 Z. z., zákona č. 112/2018 Z. z., zákona č. 323/2018 Z. z., zákona č. 368/2018 Z. z., zákona č. 369/2018 Z. z., zákona č. 317/2019 Z. z., zákona č. 318/2019 Z. z., zákona č. 368/2019 Z. z., zákona č. 344/2020 Z. z., zákona č. 186/2021 Z. z., zákona č. 346/2021 Z. z., zákona č. 408/2021 Z. z., zákona č. 222/2022 Z. z. a zákona č. .../2022 Z. z. sa mení takto: Príloha č. 7a vrátane nadpisu znie: “Príloha č. 7a k zákonu č. 222/2004 Z. z. Zoznam služieb so zvýšenou (správne zníženou, pozn. red.) sadzbou dane. Je to tabuľka. Kódy štatistickej klasifikácie produktov podľa činností (CPA)1) , opis služby 49.39.20 Preprava osôb visutými a pozemnými lanovkami, lyžiarskymi vlekmi 55 Ubytovacie služby 56 Služby spojené s podávaním jedál a nápojov – len reštauračné a stravovacie služby2) 93.11.10 Prevádzka športových zariadení – len sprístupnenie krytých a nekrytých športových zariadení, ako napríklad štadiónov, arén, klzísk, plavární, športových ihrísk, golfových ihrísk, kolkární, tenisových kurtov a jazdiarní, na účel v konávania športu 93.13.10 Služby fitnescentier – len vstupné do fitnescentier 93.29.11 Služby súvisiace s prevádzkou rekreačných parkov a pláží – len vstupné do umelých kúpalísk3) 1) Nariadenie Európskeho parlamentu a Rady (ES) č. 451/2008 z 23. apríla 2008, ktorým sa zavádza nová štatistická klasifikácia produktov podľa činností (CPA) a ktorým sa zrušuje nariadenie Rady (EHS) č. 3696/93 (Ú. v. EÚ L 145, zo 4. 6. 2008) v platnom znení. 2) Čl. 6 vykonávacieho nariadenia Rady (EÚ) č. 282/2011 z 15. marca 2011, ktorým sa ustanovujú vykonávacie opatrenia smernice 2006/112/ES o spoločnom systéme dane z pridanej hodnoty (prepracované znenie) (Ú. v. EÚ L 77, 23. 3. 2011) v platnom znení. 3) § 19 ods. 4 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 306/2012 Z. z.„.“ Doterajší čl. II sa primerane prečísluje. V súvislosti s vložením nového článku sa primerane upraví názov zákona. Nový článok II nadobúda účinnosť 1. apríla 2023, čo sa premietne do ustanovenia o nadobudnutí účinnosti návrhu zákona pri spracúvaní čistopisu schváleného zákona. 2. Nový čl. II Za čl. I sa vkladá nový čl. II, ktorý znie: „Čl. II Zákon č. 30/2019 Z. z. o hazardných hrách a o zmene a doplnení niektorých zákonov v znení zákona č. 221/2019 Z. z. zákona č. 289/2020 Z. z. a zákona č. 431/2021 Z. z. sa mení takto: 1. V § 71 ods. 2 písm. d) sa za slovom “hier„ čiarka nahrádza slovom “a„ a vypúšťajú sa slová “a za prevádzkovanie internetových hier v internetovom kasíne„. 2. V § 71 ods. 2 písm. f) sa slová “22 %„ nahrádzajú slovami “27 %„. 3. V § 71 sa odsek 2 sa dopĺňa písmenom g), ktoré znie: “g) vo výške 27 % z výťažku do štátneho rozpočtu za prevádzkovanie internetových hier v internetovom kasíne.„ 4. V § 71 ods. 3 písm. e) a g) sa slová “22 %„ nahrádzajú slovami “27 %„. 5. V § 71 ods. 4 písm. a) a b) sa slová “22 %„ nahrádzajú slovami “27 %„. 6. V § 71 ods. 5 písm. a) a b) sa slová “22 %„ nahrádzajú slovami “27 %„. 7. V 72 ods. 2 sa slová “ods. 2 písm. d) až f)„ nahrádzajú slovami “ods. 2 písm. d) až g)„. 8. Za § 100a sa vkladá § 100b, ktorý vrátane nadpisu znie: “§ 100b Prechodné ustanovenie k úpravám účinným od 1. februára 2023. Ustanovenia § 71 ods. 2 písm. d), f) a g), ods. 3 písm. e) a g), ods. 4 písm. a) a b), ods. 5 písm. a) a b) a § 72 ods. 2 v znení účinnom od 1. februára 2023 sa prvýkrát použijú na úhradu odvodov za mesiac február 2023. Mesačné vyúčtovanie odvodov prevádzkovateľov hazardných hier za mesiac január 2023 sa vykoná podľa predpisu účinného do 31. januára 2023." V súvislosti s vložením nového článku sa primerane upraví názov zákona. Nový článok II nadobúda účinnosť 1. februára 2023, čo sa premietne do ustanovenia o nadobudnutí účinnosti návrhu zákona pri spracúvaní čistopisu schváleného zákona. Ďakujem pekne, skončil som.